## La Generalitat aprova el projecte bàsic de la connexió de la CV-60 amb l’N-332 en el tram Palma de Gandia-Gandia

*** La directora general d’Infraestructures i Projectes Urbans ha destacat que amb este acte administratiu “s’avança en la connexió de les comarques de l’interior amb el corredor viari d’alta capacitat de la costa”**

La Conselleria de Medi Ambient, Aigua, Infraestructures i Territori ha aprovat definitivament el projecte bàsic de la connexió de la CV-60 amb l’N-332 en el tram Palma de Gandia -Gandia, segons publica el Diari Oficial de la Generalitat Valenciana este divendres, requisit necessari per a poder licitar la contractació de la redacció del projecte de construcció en este primer semestre de l’any 2024.  
​​​  
​​​​​​​La directora general d’Infraestructures i Projectes Urbans, M. José Martínez Ruzafa, ha destacat que “és una prioritat completar el potent eix viari que suposa la CV-60 per a millorar la connexió de les comarques de l’interior amb el corredor viari d’alta capacitat de la costa que conformen l’AP-7 i l’N-332”.

A escala local, esta actuació millorarà la seguretat viària en reduir el trànsit en les travessies urbanes i polígons industrials, millorarà la qualitat de l’aire i s’evitarà la contaminació acústica. També es donarà continuïtat a les infraestructures viàries locals i a la xarxa ciclopedestre existent.

L’objecte del projecte és finalitzar l’execució de la CV-60 mitjançant la seua connexió amb la nacional N-332 i amb l’AP-7. La infraestructura té una longitud total d’un poc més de 7 quilòmetres i s’estructura clarament en dos àmbits funcionals. Un primer tram de connexió del segment d’autovia existent amb l’AP-7, amb característiques d’autovia, i que tanca l’important eix vertebrador amb les comarques de l’interior. I un segon tram, des de l’AP-7 fins a l’N-332, de caràcter més comarcal.

Respecte a la redacció del projecte de construcció, M. José Martínez Ruzafa, ha recordat que “es tindran en compte els condicionants establits en la declaració d’impacte ambiental i en l’informe de resposta d’al·legacions rebudes durant el tràmit d’informació pública”. I especialment, el projecte haurà de definir les connexions amb l’AP-7 i l'N-332 de mode consensuat amb el Ministeri de Transports i Mobilitat.

**Vertebració eficaç del territori**

La CV-60 és un dels principals eixos transversals de la xarxa de carreteres autonòmica i connecta, d’oest a est, les comarques de l’Alcoià, el Comtat, la Vall d’Albaida, la Costera, la Safor i la Marina. Actualment, discorre des de la connexió amb l’autovia A-7 (a l’altura dels túnels de l’Olleria) fins a la intersecció amb la CV-680, al sud del municipi de Beniflà.

Per a la Generalitat és necessari completar este potent eix viari per a millorar la connexió de les comarques de l’interior amb el corredor viari d’alta capacitat de la costa, que conformen l’AP-7 i l’N-332, i constituir un corredor alternatiu a la A-3 i AP-7. En definitiva, comunicar i vertebrar el territori per a donar suport a la igualtat d’oportunitats i l’economia productiva.

Fecha: 09/02/2024